የኢኮኖሚ ዕድገትን ያማከለ የቆሻሻ አወጋገድ ሥርዓት ትኩረት ሊሰጠው እንደሚገባ ተገለፀ
አዲስ አበባ:- ኢትዮጵያ በማደግ ላይ ያለውን ኢኮኖሚያዋን መሸከም የሚያስችል የደረቅና የፍሳሽ ቆሻሻ አወጋገድ ሥርዓት በመዘርጋት ከአካባቢ ብክለት ጋር ተያይዘው የሚመጡ የተለያዩ ችግሮችን ለመፍታት ትኩረት ሰጥታ መሥራት እንዳለባት የአካባቢ ደንና የአየር ንብረት ኮሚሽን አስታወቀ። ከሚሽነር ፕሮፌሰር በየነ ፍቃዱ ኮሚሽኑ ትናንት በደረቅና ፍሳሽ ቆሻሻ አወጋገድ ዙሪያ ባለድርሻ ከሆኑት ከትምርት እና ከጤና ተቋማት ጋር በሲቪል ሰርቪስ ዩኒቨርሲቲ ለሁለት ቀናት ባዘጋጀው የምክክር መድረክ ላይ እንደተናገሩት በአሁኑ ጊዜ ከአካባቢ ብክለት ጋር ተያይዘው የሚከሰቱ ችግሮች ከባድና ውስብስብ ሆነዋል። የአካባቢ ሙቀት መጨመር፣ የብዝሐ ሕይወት መመናመን፣ የአካባቢ መራቆት፣ በሰውና በእንስሳት ላይ የጤና ችግር በማስከተል የመኖር ህልውናን እየተፈታተነ ይገኛል። ተጽዕኖውም ኢትዮጵያ በዕድገት ላይ የሚገኘውን ኢኮኖሚዋን ይጎዳዋል ብለዋል። በመሆኑም ኢትዮጵያ መካከለኛ ገቢ ካላቸው አገራት ተርታ ለመሰለፍ የምታደርገውን ጥረት ከግብ ለማድረስ ለአየር ንብረት ለውጥ የማይበገር የኢኮኖሚ ስልትን በመከተል በፍሳሽና ደረቅ ቆሻሻ አወጋገድ ላይ በትኩረት ልትሠራ እንደሚገባ ኮሚሽነሩ አሳስበዋል።አዲስ
 ዘመን መስከረም 29/2012ለምለም መንግሥቱ 